9เดือนบจ.ไทยทำกำไรกว่า5.6แสนล้าน
ตลาดหลักทรัพย์ เผยผลดำเนินงาน บจ. 9 เดือนปี 55 มีกำไรรวมกว่า 5.6 แสนล้านบาท เฉพาะไตรมาส 3 โตถึง 34%
20 พ.ย. 2555

ตลาดหลักทรัพย์ เผยผลดำเนินงาน บจ. 9 เดือนปี 55 มีกำไรรวมกว่า 5.6 แสนล้านบาท เฉพาะไตรมาส 3 โตถึง 34%
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า บริษัทจดทะเบียนในตลาดหลักทรัพย์ฯ (SET) 449 บริษัท หรือ 93.93% ของบริษัทจดทะเบียนทั้งหมด 478 บริษัท (ไม่รวมบริษัทในกลุ่ม NC และ NPG) ได้นำส่งผลการดำเนินงานงวดสิ้นสุดวันที่ 30 กันยายน 2555 แล้ว โดยในไตรมาส 3 พบว่า มีกำไรสุทธิรวม 216,812 ล้านบาทเพิ่มขึ้นจากปีก่อน  34.67% ยอดขายเพิ่มขึ้น 8.14% คิดเป็นยอดขายรวม 2,574,405 ล้านบาท และมีความสามารถในการทำกำไรขั้นต้นเพิ่มขึ้นจาก 17.83% เป็น 18.50% ซึ่งการเพิ่มขึ้นของผลประกอบการดังกล่าวมีสาเหตุมาจากกลุ่มพลังงานมีผลประกอบการที่ดีขึ้นจากปริมาณและราคาผลิตภัณฑ์ที่เพิ่มขึ้น นอกจากนี้ยังมีกำไรจากอัตราแลกเปลี่ยน 8,258 ล้านบาท จากงวดก่อนที่ขาดทุนจากอัตราแลกเปลี่ยน 8,618 ล้านบาท
 




“อย่างไรก็ตาม แม้ไม่รวมผลประกอบการของกลุ่มพลังงานที่ปรับเพิ่มขึ้นและกลุ่มสินค้าโภคภัณฑ์ บริษัทจดทะเบียนก็ยังคงมียอดขายและกำไรเพิ่มขึ้น 9.65% และ 13.49% ตามลำดับ โดยธุรกิจที่เกี่ยวข้องกับการบริโภคและการลงทุนในประเทศ เช่น ธนาคาร อสังหาริมทรัพย์ เทคโนโลยีสารสนเทศและการสื่อสาร การแพทย์ และพาณิชย์ มีการเติบโตดีทั้งยอดขายและกำไร และหากเปรียบเทียบกับไตรมาส 2 ที่ผ่านมา ก็ยังมียอดขายและมีอัตราการทำกำไรขั้นต้นที่ดี“ นายจรัมพรกล่าว  
สำหรับผลประกอบการ 9 เดือนปีนี้ของบริษัทจดทะเบียนในตลาดหลักทรัพย์ฯ มียอดขายรวมอยู่ที่ 7,614,948 ล้านบาท เพิ่มขึ้น 11.80% จากงวดเดียวกันของปีที่แล้ว และมีกำไรสุทธิ 560,872 ล้านบาท เพิ่มขึ้น 0.38% เนื่องจากผลกระทบด้านราคาสินค้าโภคภัณฑ์ที่ลดลงอย่างรวดเร็วในช่วงไตรมาส 2 ที่ผ่านมา ซึ่งมี 3 หมวดธุรกิจที่ยอดขายและกำไรสุทธิเพิ่มขึ้นต่อเนื่องทุกไตรมาส คือ หมวดธนาคาร หมวดพัฒนาอสังหาริมทรัพย์ และหมวดกองทุนรวมอสังหาริมทรัพย์